b'\n_START_ARTICLE_\nPustonis\n_START_PARAGRAPH_\nPustonis yra ma\xc5\xbeiausias atstumas tarp dviej\xc5\xb3 diatonin\xc4\x97s ir chromatin\xc4\x97s derm\xc4\x97s gars\xc5\xb3, atitinka ma\xc5\xbeosios sekundos interval\xc4\x85. Puston\xc4\xaf iliustruoja du gretimi fortepijono klavi\xc5\xa1ai arba du gretimi gitaros stygos dalmenys. Tiksli pustonio vert\xc4\x97 yra priklausoma nuo naudojamos temperacijos._NEWLINE_Diatonin\xc4\x97je derm\xc4\x97je yra skiriami du pustonio por\xc5\xab\xc5\xa1iai, nors skambesio po\xc5\xbei\xc5\xabriu jie yra tapat\xc5\xabs. Jei pustonio intervalas susidaro tarp nat\xc5\xb3, kurios \xc5\xbeymimos ta pa\xc4\x8dia raide ir skiriasi tik alteracijos \xc5\xbeenklu, jis yra vadinamas chromatiniu pustoniu. Pavyzd\xc5\xbeiui, pustonis tarp C ir C# yra chromatinis. Kartais literat\xc5\xabroje sinonimi\xc5\xa1kai naudojama s\xc4\x85voka i\xc5\xa1pl\xc4\x97stasis unisonas. Kita vertus, jei pustonis yra tarp nat\xc5\xb3, \xc5\xbeymim\xc5\xb3 skirtingais simboliais, jis yra vadinamas diatoniniu pustoniu. Toks pustonis, pavyzd\xc5\xbeiui, yra tarp C ir Db. Literat\xc5\xabroje \xc5\xa1is pustonis da\xc5\xbenai vadinamas ma\xc5\xbe\xc4\x85ja sekunda. Akivaizdu, kad abu pavyzdiniai intervalai yra identi\xc5\xa1ki, tod\xc4\x97l \xc5\xa1is skirstymas yra veikiau teorinis._NEWLINE_Lygiojoje temperacijoje, vis\xc5\xb3 pustoni\xc5\xb3 santykiniai dyd\xc5\xbeiai yra vienodi ir yra lyg\xc5\xabs \xc5\xa1imtui cent\xc5\xb3 arba , o visus kitus diatoninius intervalus galima i\xc5\xa1reik\xc5\xa1ti sveikuoju pustoni\xc5\xb3 skai\xc4\x8diumi, tarkim, oktava yra lygi dvylikai pustoni\xc5\xb3, o kvinta\xc2\xa0\xe2\x80\x93 septyniems. Analogi\xc5\xa1kai, vienas tonas lygiojoje temperacijoje yra lygus dviem pustoniams (i\xc5\xa1 ko ir kilo toks pavadinimas)._NEWLINE_Tonai ir pustoniai da\xc5\xbenai naudojami sutrumpintai apibr\xc4\x97\xc5\xbeti diatonin\xc4\x97ms gamoms, tarkim, u\xc5\xbera\xc5\xa1as T-T-P-T-T-T-P, kuriame T atitinka ton\xc4\x85, o P\xc2\xa0\xe2\x80\x93 puston\xc4\xaf, apib\xc5\xabdina intervalus tarp gars\xc5\xb3 standartin\xc4\x97je ma\xc5\xbeorin\xc4\x97je gamoje._NEWLINE_Derinimo sistemose, skirtingose nuo lygiosios temperacijose, oktava n\xc4\x97ra dalinama \xc4\xaf vienodo dyd\xc5\xbeio pustonius, o neretai \xc4\xafmanoma situacija, kad ir n\xc4\x97 vienas i\xc5\xa1 pustoni\xc5\xb3 tokioje derm\xc4\x97je nebus lygus lygiosios temperacijos pustoniui.'